[Alexander Episcopus, servus servorum Dei dilectis filiis Theobaldo Abbati et Capitulo Clun. salutem et Apostolicam benedictionem. Cum Ecclesia vestra nobis sit nullo mediante subjecta, ejus et vestræ volumus, ut tenemur paci prospicere; et ne possitis imposterum malitiosa quorumlibet vexatione graviori sollicitè providere. Inde est quod, cum inter vos et nobilem virum Comitem Cabilonensem super querelis omnibus, quas adversus eum habeatis, et super exactionibus, quas exercebat in homines et terras ejusdem Ecclesiæ, coram carissimo in Christo filio nostro Philippo illustri Francorum Rege amicabilis compositio facta sit, et ejusdem Regis scripto authentico roborata: Nos postulationibus vestris inducti, et officii nostri debito provocati, compositionem ipsam, sicut inter vos et eumdem Comitem super his facta est, et in scripto ipsius Regis authentico continetur, ratam habemus, eamque auctoritate Apostolica confirmamus. Nihilominus etiam compositionem illam, quam cum nobili viro Comite Girardo super exactionibus, quibus terram vestram et homines opprimebat, de libera voluntate fecistis, sicut est scripto ipsius Comitis roborata, futuris temporibus manere decernimus illibatam. Nulli ergo, etc. Datum Tusculi, V. Idus Februarii.]